Întrucât această inițiativă a început înainte de adoptarea orientărilor privind o mai bună reglementare, nicio astfel de evaluare specifică (în funcție de cele cinci criterii de evaluare) a situației actuale nu a fost realizată în sprijinul acesteia. Pe baza standardelor Comisiei, a fost aplicat sistemul Eurostat de evaluare a legislației existente, inclusiv evaluarea programului statistic european, acest sistem fiind în centrul întregului proces. În plus, în fiecare an sunt realizate anchete în rândul utilizatorilor pentru o mai bună cunoaștere a acestora, a nevoilor și a satisfacției lor în ceea ce privește serviciile furnizate de Eurostat. Rezultatele evaluării sunt utilizate de Eurostat pentru îmbunătățirea procesului de elaborare a informațiilor statistice și a rezultatelor sale statistice. Acestea contribuie la diverse planuri strategice, precum programul de lucru și planul de gestionare.

Furnizorii de date sunt îngrijorați de creșterea sarcinii administrative ca urmare a nevoilor suplimentare de date. Consultările specifice au furnizat dovezi ale faptului că modernizarea statisticilor privind comerțul în interiorul Uniunii ar compensa cu mult această creștere.

•Obținerea și utilizarea expertizei

Proiectul FRIBS a fost discutat în cadrul a numeroase reuniuni cu experții naționali, care au avut drept temă nu numai statisticile referitoare la întreprinderi, ci și statisticile macroeconomice, statisticile conturilor naționale și statisticile privind balanța de plăți. Au fost prezentate, în mod regulat, Comitetului Sistemului Statistic European (CSSE) instituit prin Regulamentul (CE) nr. 223/2009 rapoarte intermediare privind proiectul.

Consultările părților interesate, descrise mai sus, care includ utilizatorii și furnizorii de date, au constituit o sursă suplimentară de dovezi externe.

•Evaluarea impactului

Prezenta propunere este însoțită de un raport de evaluare a impactului care identifică problemele, ia în considerare diferite opțiuni de politică în vederea soluționării acestora și, în final, evaluează impactul opțiunilor de politică.

Comitetul de analiză a reglementării a emis un aviz pozitiv privind evaluarea impactului în iunie 2016 ( http://ec.europa.eu/smart-regulation/impact/ia_carried_out/cia_2016_en.htm#estat ).

Evaluarea impactului a identificat doi factori determinanți ai problemelor:

(1) Relevanța și capacitatea de adaptare scăzute ale statisticilor europene referitoare la întreprinderi

(2) Fragmentarea juridică în domeniul statisticilor referitoare la întreprinderi

Pentru a aborda acești factori determinanți ai problemelor, au fost evaluate următoarele opțiuni:

Opțiunea A - scenariul de referință - nicio modificare a politicii UE

Opțiunea B - punerea în aplicare a acțiunilor legislative, limitate la anumite domenii ale statisticilor referitoare la întreprinderi, inclusiv opțiuni alternative pentru modernizarea Intrastat

Opțiunea C - modernizarea statisticilor referitoare la întreprinderi într-un cadru unic (FRIBS), utilizând o combinație de măsuri, inclusiv opțiuni alternative pentru modernizarea Intrastat.

Pe baza evaluării impactului, opțiunea A nu pare a fi acceptabilă, întrucât factorii de decizie și utilizatori de date ar fi din ce în ce mai nemulțumiți de datele difuzate și ar apela la alte surse de date.

Opțiunea B abordează modernizarea, într-o anumită măsură, a sistemului actual al statisticilor europene referitoare la întreprinderi, în special în ceea ce privește modernizarea producției de date și a datelor rezultate necesare pentru elaborarea de politici și pentru alți utilizatori. Acest lucru este, de asemenea, valabil în ceea ce privește modernizarea sistemului Intrastat, care ar trebui să ducă la o reducere a sarcinii administrative pentru furnizorii de date. Cu toate acestea, opțiunea respectivă lasă nerezolvate o serie de deficiențe actuale. În primul rând, menținerea a 10 acte legislative separate pentru statisticile referitoare la întreprinderi înseamnă că sunt necesare mai multe eforturi pentru a reduce contradicțiile și a menține, pe viitor, coerența datelor și a indicatorilor produși pentru utilizatorii de politici și implică, de asemenea, un volum de muncă ridicat pentru gestionarea și actualizarea acestor acte legislative. Acțiunile de îmbunătățire propuse în cadrul acestei opțiuni nu oferă o mai mare flexibilitate și nici o mai bună capacitate de adaptare la evoluția nevoilor utilizatorilor de politici și ale altor utilizatori.

Opțiunea C este cea mai avansată și mai orientată spre viitor, dat fiind că modernizează sistemul statisticilor europene referitoare la întreprinderi, făcându-le să fie mai adecvate necesităților viitoare. Statisticile europene referitoare la întreprinderi vor face obiectul unui singur cadru juridic FRIBS care va garanta, în mod implicit, o coerență mult mai mare a statisticilor referitoare la întreprinderi (de exemplu, în ceea ce privește calendarul modificărilor și armonizarea definițiilor etc.). Acest lucru permite obținerea de beneficii mai mari din partea întregului sistem SSE și, în același timp, sporirea la maximum a valorii adăugate la nivelul UE. Frontierele dintre diversele domenii statistice se vor estompa sau chiar vor fi complet suprimate. Această aliniere va permite să se răspundă în mod mult mai adecvat nevoilor în materie de politici, întrucât se pot difuza indicatori mai raționalizați și combinații de indicatori. De asemenea, aceasta va spori flexibilitatea sistemului, fapt care nu se poate realiza în cadrul celor două opțiuni anterioare. Noile nevoi în materie de politici se pot lua în considerare în timp mai scurt și se pot integra într-un sistem funcțional și bine conceput. Mai mult, spre deosebire de opțiunea B, costurile de adaptare a statisticilor difuzate și a cadrului juridic de bază sunt reduse la minimum în cadrul acestei opțiuni C preferate, întrucât toate revizuirile necesare sunt introduse mai ușor, într-o singură etapă. Cel mai important, opțiunea C are – de departe – cel mai mare potențial de reducere a sarcinii administrative pentru întreprinderi.

În concluzie, toate aceste avantaje favorizează în mod clar opțiunea C. Aceasta răspunde cel mai bine obiectivelor din programul REFIT, prin simplificarea, reducerea sarcinilor administrative inutile și raționalizarea într-un cadru juridic coerent a textelor juridice eterogene și inconsecvente care reglementează în prezent statisticile referitoare la întreprinderi.

Deși își exprimă un aviz favorabil, Comitetul de analiză a reglementării a avut trei recomandări principale de îmbunătățire a raportului de evaluare a impactului, și anume:

1) Gama de opțiuni prezentate și analizate inițial a fost considerată a fi incompletă, deoarece procesul de consultare cu privire la posibilele sub-opțiuni referitoare la modernizarea statisticilor privind comerțul în interiorul Uniunii continuă după transmiterea inițială către Comitetul de analiză a reglementării a raportului de evaluare a impactului pentru a fi analizat. Eurostat a actualizat lista opțiunilor de politică propuse, reflectând concluziile CSSE referitoare la modernizarea schimburilor comerciale din interiorul Uniunii.